Νίκος Μαρίνος

Ο Νίκος Μαρίνος (1958-2008) ήταν Έλληνας αθλητής της καλαθοσφαίρισης και στη συνέχεια προπονητής. Ως προπονητής κατέκτησε δυο πρωταθλήματα Ελλάδος γυναικών κι ένα Κύπελλο Ελλάδος γυναικών.

 Αθλητής 

Ο Νίκος Μαρίνος γεννήθηκε το 1958 και υπήρξε γέννημα θρέμμα της Νέας Σμύρνης. Ξεκίνησε το μπάσκετ στον Πανιώνιο τη δεκαετία 1970-80 στα χρόνια του Ανδρέα Βαρίκα. Στο σύλλογο αγωνίστηκε ως το 1979 και στη συνέχεια μεταπήδησε στον Α.Ο. Δάφνης, με τον οποίο αγωνίστηκε στις τοπικές κατηγορίες της Αθήνας και ανέβηκε ως την Α2 εθνική. Έπαιξε μπάσκετ ως το 1987.

 Προπονητής 

Παράλληλα με την αγωνιστική του δραστηριότητα ασχολήθηκε και με την προπονητική από την ηλικία των 22 ετών. Εργάστηκε σε πολλά σωματεία της Αττικής, ανδρικά και γυναικεία και αναγνωρίστηκε ως ένας από τους καλύτερους Έλληνες προπονητές του αθλήματος. Ξεκίνησε από την ομάδα της Δάφνης, την διετία 1981-1983, και στη συνέχεια εργάστηκε στις ομάδες: Κρόνος Αγίου Δημητρίου, Ιωνικός Νικαίας, Αθηναϊκός Α.Σ., Προοδευτική, ΑΕ Καλλιθέας-Τζιτζιφιές, Α.Σ. Σούρμενα, Θρίαμβος Αθηνών, Παναθηναϊκός και Πανιώνιος.

 Πρωταθλητής Ελλάδας 

Το 2005 κατέκτησε το πρώτο Πρωτάθλημα Ελλάδος στην καριέρα του ως προπονητής της γυναικείας ομάδας του ΠΑΟ. Νωρίτερα, το 1998 είχε κατακτήσει το Κύπελλο Ελλάδος με τη γυναικεία ομάδα του Θρίαμβου, την οποία είχε οδηγήσει στον τελικό και το 1999.

Στη συνέχεια ανέλαβε τη γυναικεία ομάδα του Πανιώνιου. Το 2006 ανέβασε την ομάδα από την Α2 κατηγορία και την αμέσως επόμενη περίοδο 2006-07 κατέκτησε μαζί της το Πρωτάθλημα Ελλάδας, που ήταν το πρώτο και το μοναδικό ως σήμερα πανελλήνιο πρωτάθλημα του ιστορικού συλλόγου σε ομαδικό άθλημα.

 Στην Κύμη 

Σε δικές του ενέργειες οφείλεται η ανάπτυξη του αθλήματος του μπάσκετ στην Κύμη της Εύβοιας, που ήταν η γενέτειρα πόλη του πατέρα του και τη θεωρούσε και δική του πατρίδα, αφού εκεί περνούσε τις καλοκαιρινές διακοπές. Με πρωτοβουλία του ιδρύθηκε τοπικός σύλλογος μπάσκετ και διοργανώθηκαν θερινά τουρνουά, στα οποία είχε αγωνιστεί και ο ίδιος. Για να τιμήσει την προσφορά του, το 2009 ο Δήμος της πόλης έδωσε στο γυμναστήριο της Κύμης την ονομασία: Δημοτικό Κλειστό Γυμναστήριο Νίκος Μαρίνος.

 Σπουδές – Προσωπική ζωή 

Είχε σπουδάσει οικονομικές και πολιτικές επιστήμες στο Πανεπιστήμιο Αθηνών και προγραμματισμό ηλεκτρονικών υπολογιστών, που ήταν και το επάγγελμά του. Γνώριζε τρεις ξένες γλώσσες: αγγλικά, γαλλικά και ιταλικά. 
Από το 2002 αντιμετώπιζε σοβαρό πρόβλημα υγείας. Πέθανε στις 21 Νοεμβρίου 2008.

 Καριέρα 

 Ως αθλητής 

 Ως το 1979: Πανιώνιος
 1979 ως 1987: Α.Ο. Δάφνης

 Ως προπονητής 

Α.Ο. Δάφνης
Κρόνος Αγίου Δημητρίου
Ιωνικός Νικαίας
Αθηναϊκός Α.Σ.
Προοδευτική
 ΑΕ Καλλιθέας-Τζιτζιφιές
 Α.Σ. Σούρμενα
Θρίαμβος Αθηνών
Παναθηναϊκός 
Πανιώνιος

 Τίτλοι-Διακρίσεις 

 Ως προπονητής:
 Πρωταθλήματα Ελλάδος γυναικών (2): 2005, 2007.
 Κύπελλο Ελλάδος γυναικών (1): 1998.
 Κύπελλο Ελλάδος γυναικών (φιναλίστ): 1999

 Τουρνουά «Νίκος Μαρίνος» 

Από το 2010 για να τιμήσει τη μνήμη του Ν. Μαρίνου, του προπονητή με τον οποίο κατέκτησε τον πρώτο πανελλήνιο τίτλο σε ομαδικό σπορ, ο Πανιώνιος Γ.Σ. διοργανώνει τουρνουά γυναικείου μπάσκετ που φέρει το όνομά του, στο Κλειστό Γυμναστήριο Ν. Σμύρνης (Αρτάκης).

 2010 

Το 1ο Τουρνουά «Νίκος Μαρίνος» διεξήχθη στις 25-26 Σεπτεμβρίου 2010, σε συνεργασία με το Δήμο Ν. Σμύρνης. Συμμετείχαν άλλες τρεις γυναικείες ομάδες, στις οποίες ο Μαρίνος θήτευσε ως προπονητής: Παναθηναϊκός, Θρίαμβος Νέου Κόσμου και Αστέρας Εξαρχείων. Τα αποτελέσματα:

Νέα Σμύρνη, 25-26 Σεπτεμβρίου 2010.
Ημιτελικοί:
Πανιώνιος - Θρίαμβος: 72-29
Παναθηναϊκός - Αστέρας Εξαρχείων: 66-54
Μικρός τελικός: Αστέρας Εξαρχείων - Θρίαμβος: 61-25 
Τελικός: Παναθηναϊκός - Πανιώνιος: 65-63
Κατάταξη: 1) Παναθηναϊκός, 2) Πανιώνιος, 3) Αστέρας Εξαρχείων, 4) Θρίαμβος.

 2011 

Νέα Σμύρνη, 17-19 Σεπτεμβρίου 2011.
Ημιτελικοί:
Πανιώνιος - Παναθηναϊκός: 52-51
Αθηναϊκός Α.Σ. - Φ.Ε.Α.: 66-44
Μικρός τελικός: Φ.Ε.Α. - Παναθηναϊκός: 65-61.
Τελικός: Αθηναϊκός Α.Σ. - Πανιώνιος: 61-49.
Κατάταξη: 1) Αθηναϊκός Α.Σ., 2) Πανιώνιος, 3) Φ.Ε.Α., 4) Παναθηναϊκός.

 2012 

Νέα Σμύρνη, 22-23 Σεπτεμβρίου 2012.
Ημιτελικοί:
Παναθηναϊκός - Α.Ε.Ν. Κηφισιάς: 58-49. 
Πανιώνιος - Π.Α.Ο. Θρίαμβος Αθηνών: 61-47
Μικρός τελικός: Α.Ε.Ν. Κηφισιάς - Π.Α.Ο. Θρίαμβος Αθηνών: 62-40
Τελικός: Παναθηναϊκός - Πανιώνιος: 68-52
Κατάταξη: 1) Παναθηναϊκός, 2) Πανιώνιος, 3) Α.Ε.Ν. Κηφισιάς, 4) Π.Α.Ο. Θρίαμβος Αθηνών.

 Πηγές 

 Δημήτρη Μιχαηλίδη, “Νίκος Μαρίνος. Λες και ήταν χθες”, εφ. Πανιώνιος Κόσμος 43 (21-11-2009), σελ. 7.

 Εξωτερικοί σύνδεσμοι 




Κατηγορία:Έλληνες καλαθοσφαιριστές
Κατηγορία:Έλληνες προπονητές καλαθοσφαίρισης
Κατηγορία:Καλαθοσφαιριστές Πανιωνίου
Κατηγορία:Καλαθοσφαιριστές Δάφνης
Κατηγορία:Προπονητές καλαθοσφαίρισης Α.Ο. Δάφνης
Κατηγορία:Προπονητές καλαθοσφαίρισης Ιωνικού Νίκαιας
Κατηγορία:Προπονητές καλαθοσφαίρισης Αθηναϊκού
Κατηγορία:Προπονητές καλαθοσφαίρισης Προοδευτικής
Κατηγορία:Προπονητές καλαθοσφαίρισης Παναθηναϊκού
Κατηγορία:Προπονητές καλαθοσφαίρισης Πανιωνίου
Κατηγορία:Προπονητές καλαθοσφαίρισης Κρόνου Αγίου Δημητρίου